向趙聖源請賦雲壑詩會余東去西來匆匆不暇今追寄之
作者：吳則禮
朝代：宋

paragraphs: 王孫我輩人，著身一雲壑。
五斗炊官倉，糟丘初不惡。
天公亦好奇，與著尋山屫。
大笑杜陵翁，不嗔驢失脚。
一來看都梁，幾見胡鴈泊。
我昔邊頭歸，淮南秋水落。
白魚能許肥，宿昔鱠葉薄。
棖香已思儂，吳虀真可作。
誰言會面初，晤語如有昨。
丹青可盡年，此事要商略。